Lielmēmele
Lielmēmele ir ciems Aizkraukles novada Mazzalves pagastā. Izvietojies pagasta rietumdaļā Mēmeles labajā krastā pie autoceļa V932 6 km no pagasta centra Ērberģes, 52 km no novada centra Aizkraukles un 99 km no Rīgas. Apdzīvotā vieta izveidojusies ap bijušās Lielmēmeles muižas (Groß-Memelshof) centru. 1650. gadā te bijusi plaša linu austuve. Lielmēmeles muižas pils (1801. gads, pārbūvēta 1959. gadā, atjaunota 1995. gadā) ir vietējas nozīmes kultūrvēstures piemineklis. Muižas kompleksā kopš 1974. gada darbojas Valsts sociālās aprūpes centra «Latgale» filiāle «Mēmele» ilgstošas sociālās aprūpes un sociālās rehabilitācijas nodrošināšanai cilvēkiem ar garīgās attīstības traucējumiem no 18 gadu vecuma.